Perjantai 6.4.2018 klo 09.47
Teko tapahtui koulun tiloissa, ja paikalla oli tapahtuma-aikaan noin 30-40 muuta oppilasta
Kihlakunnansyyttäjä vaatii lappeenrantalaiselle pojalle 20-30 päiväsakon suuruista sakkorangaistusta. Kuvituskuva. (IL-ARKISTO)
Koulutoverinsa housut nilkkoihin vetänyt lappeenrantalainen nuori mies on saanut Etelä-Karjalan käräjäoikeudessa syytteen kunnianloukkauksesta.
Kihlakunnansyyttäjä vaatii lappeenrantalaiselle pojalle 20-30 päiväsakon suuruista sakkorangaistusta.
Lappeenrantalainen, tekohetkellä 15-vuotias poika veti takaapäin tuolloin 16-vuotiaan koulutoverinsa housut ja niiden alla olleet alushousut alas siten, että tämän takapuoli ja sukupuolielin olivat paljastuneet. Syytetty nuorukainen poistui paikalta nauraen.
Teko tapahtui koulun tiloissa, ja paikalla oli tapahtuma-aikaan noin 30-40 muuta oppilasta, joista ainakin osa näki tapahtuman.
Syytetty myönsi oikeudessa toimineensa niin kuin teon kuvauksessa väitettiin.
Hän kertoi oikeudessa tehneensä teon pilailutarkoituksessa ja tajunneensa vasta myöhemmin asian vakavuuden. Hän kertoi, että paikalla oli ollut noin 30 oppilasta, joista tapahtuman näki enintään noin kymmenen. Syytetty myönsi toimineensa väärin, mutta ei kokenut syyllistyneensä asiassa rikokseen.
Syytteestä kertoi ensin Ilta-Sanomat.